
	Η σχολική χρονιά ξεκινά… με τα ίδια προβλήματα και νέες προκλήσεις
 Μια νέα σχολική χρονιά ξεκινά. Ένα ακόμη ταξίδι γνώσης, δημιουργίας, συνεργασίας και προσφοράς ανοίγει για τη σχολική κοινότητα. Με την έναρξη της σχολικής χρονιάς 2026–2027, ο Σύλλογος Εκπαιδευτικών Πρωτοβάθμιας Εκπαίδευσης Κοζάνης εύχεται από καρδιάς σε όλους και όλες υγεία, δύναμη, δημιουργικότητα και μια χρονιά γεμάτη όμορφες στιγμές μέσα στα σχολεία μας.

Στους συναδέλφους και τις συναδέλφισσες εκπαιδευτικούς ευχόμαστε καλή δύναμη, υγεία, αντοχή και έμπνευση στο σπουδαίο παιδαγωγικό έργο που καλούνται καθημερινά να υπηρετήσουν.

Καλωσορίζουμε τους αναπληρωτές και τις αναπληρώτριες, που για ακόμη μία χρονιά βρίσκονται μακριά από τον τόπο και τις οικογένειές τους για να καλύψουν πάγιες και διαρκείς ανάγκες των σχολείων. Η παρουσία σας δεν αποτελεί «προσωρινή λύση». Αποτελεί αναγκαίο στήριγμα της δημόσιας εκπαίδευσης και υπενθυμίζει ότι το σχολείο εξακολουθεί να λειτουργεί χάρη στη δική σας προσφορά και στις θυσίες χιλιάδων εκπαιδευτικών.

Η σχολική χρονιά ξεκινά… με τα ίδια προβλήματα και νέες προκλήσεις
Δυστυχώς, για ακόμη μία χρονιά, το πρώτο κουδούνι δεν συνοδεύεται από τις προϋποθέσεις που αξίζουν οι μαθητές/τριες και οι εκπαιδευτικοί.

Τα σχολεία ανοίγουν με χιλιάδες λειτουργικά κενά σε εκπαιδευτικούς, στην Παράλληλη Στήριξη, στην Ειδική Αγωγή, στα Τμήματα Ένταξης, στις ειδικότητες, καθώς και σε ΕΕΠ και ΕΒΠ. Πολλά παιδιά θα στερηθούν από την πρώτη ημέρα τη στήριξη που δικαιούνται, ενώ οι εκπαιδευτικοί καλούνται και πάλι να διαχειριστούν ελλείψεις και δυσλειτουργίες που δεν δημιούργησαν οι ίδιοι.

Η κυβέρνηση και το Υπουργείο Παιδείας παρουσιάζουν μια εικόνα «κανονικότητας», την ώρα που η πραγματικότητα στα σχολεία είναι εντελώς διαφορετική:

· τα κενά καλύπτονται αποσπασματικά και σε διαδοχικές φάσεις

· οι αναπληρωτές συνεχίζουν να ζουν σε καθεστώς εργασιακής ομηρίας

· οι σχολικές μονάδες λειτουργούν με ανεπαρκή χρηματοδότηση

· οι εκπαιδευτικοί επιβαρύνονται συνεχώς με νέες γραφειοκρατικές και διοικητικές υποχρεώσεις

Διεκδικούμε και απαιτούμε:

· Μαζικούς μόνιμους διορισμούς για την κάλυψη όλων των πραγματικών αναγκών της Πρωτοβάθμιας Εκπαίδευσης.

· Άμεση κάλυψη όλων των λειτουργικών κενών από την πρώτη ημέρα λειτουργίας των σχολείων.

· Ίσα εργασιακά, ασφαλιστικά και μισθολογικά δικαιώματα για όλους/ες τους/τις αναπληρωτές/τριες.

· Ουσιαστικές αυξήσεις στους μισθούς, επαναφορά του 13ου και 14ου μισθού και μέτρα αντιμετώπισης της ακρίβειας.

· Αύξηση της κρατικής χρηματοδότησης για τη δημόσια εκπαίδευση και πλήρη κάλυψη των λειτουργικών αναγκών των σχολείων.

· Σύγχρονα, ασφαλή και λειτουργικά σχολικά κτίρια, με αντισεισμικό έλεγχο, συντήρηση και αναβάθμιση των υποδομών.

· Μείωση του αριθμού μαθητών ανά τμήμα, ώστε να διασφαλίζονται ουσιαστικές παιδαγωγικές συνθήκες.

· Πλήρη στελέχωση της Ειδικής Αγωγής, της Παράλληλης Στήριξης, των Τμημάτων Ένταξης και όλων των υποστηρικτικών δομών..

